stanford-oval/wikipedia huggingface dataset:
קווין פיליפס
קריירת מועדונים > סנדרלנד

פיליפס חתם בסנדרלנד לאחר שירדו מהפרמיירשיפ. לאחר 15 משחקים בעונה היו לפיליפס היו ארבעה שערים, אך בשאר העונה הוא קבע והשווה שיאי מועדון על ידי הבקעה בשבעה משחקים רצופים ותשעה משחקי בית רצופים, הפך לשחקן סנדרלנד הראשון מאז בריאן קלאו ב-1961/62 שכבש 30 שערים בעונה, וסיים את הקמפיין עם 35 שערים בכל המסגרות, המספר הרב ביותר של כל שחקן סנדרלנד בעונה אחת מאז מלחמת העולם השנייה. הוא כבש רביעייה בסיבוב השלישי של גביע ה-FA מול רות'רהאם יונייטד ושני שערים בפלייאוף הליגה. לאחר שכבש את השער השני של סנדרלנד בגמר הפלייאוף הוחלף פיליפס בדקה ה-73' בשל פציעה, והחמיץ את שאר התיקו 4–4 עם צ'רלטון את'לטיק, שסנדרלנד הפסידה 6–7 בדו-קרב פנדלים. מאוחר יותר תיאר פיליפס את הגמר כ"יום המאכזב ביותר שלו בכדורגל", אך גם כמשחק הטוב ביותר בו שיחק אי פעם.
פיליפס כבש שמונה שערים בפתיחת עונת 1998/99, והוביל את סנדרלנד לראשות טבלת הליגה הראשונה. לאחר ששבר את הבוהן במשחק גביע הפוטבול ליג נגד צ'סטר סיטי באמצע ספטמבר הוא לא שיחק במשך כמעט ארבעה חודשים, אבל כיבוש השערים שלו התחדש מיד עם שובו, עם שער בבעיטת יעף מול קווינס פארק ריינג'רס. סנדרלנד עלתה רשמית ליגה באפריל, לאחר שפיליפס כבש ארבעה מחמשת השערים של סנדרלנד בניצחון על בורי, והוא סיים את העונה עם 23 שערים ב-26 משחקי ליגה, ו-25 שערים בכל המסגרות. הכושר שלו זיכה אותו בזימון לנבחרת אנגליה, והוא ערך את הופעת הבכורה שלו בהרכב במשחק ידידות מול הונגריה.
אף על פי שלקראת תחילת עונת 1999/2000 בפרמייר ליג חזו פרשנים שפיליפס יתקשה לכבוש יותר מחמישה או שישה שערים בליגה הבכירה, שיתוף הפעולה שלו עם ניאל קווין סייע לפיליפס לכבוש את שערו השישי כבר ב-18 בספטמבר, הראשון מתוך שלושער נגד דרבי קאונטי, ונבחר לשחקן החודש בפרמייר ליג לאוקטובר. עד ינואר הוא כבש 20 שערים ובסיום העונה כבר היו לו 30 שזיכו אותו בנעל הזהב של הפרמייר ליג, מלך השערים של הליגה, ובפרס נעל הזהב האירופית. נכון ל-2023 פיליפס הוא האנגלי היחיד שזכה בפרס היבשתי. בסיום העונה סיימה סנדרלנד במקום השביעי, ופספסה רק במעט מקום בגביע אופ"א.
בינואר 2001 כבש פיליפס את שערו ה-104 בסנדרלנד, ושבר את שיא השערים במועדון לאחר המלחמה. במהלך העונה סבל פיליפס מכושר לקוי והן מבעיות משמעת: הוא כבש רק פעם אחת בין אמצע ינואר למאי, וספג ביקורת מצד האוהדים והעיתונות המקומית. הוא סיים את העונה עם 18 שערים בכל המסגרות, 14 בליגה, וסנדרלנד שוב סיימה במקום השביעי והחמיצה את ההעפלה לגביע אופ"א.
גם בעונת 2001/2002 ירדה תפוקת השערים של פיליפס ל-13, מתוכם 11 בליגה. הוא ויתר על לקיחת בעיטות העונשין של קבוצתו לאחר שהחמיץ שלושה פנדלים רצופים, אך שער שלו במחזור האחרון, בתיקו 1–1 עם דרבי קאונטי, הספיק כדי להבטיח את המקום ה-17 ואת הישארותה של הקבוצה בליגה. הוא שיחק בחודשים האחרונים של העונה למרות בעיה במפשעה שדרשה ניתוח.
למרות התעניינות מצד מועדונים גדולים יותר, כולל ארסנל וטוטנהאם הוטספר, פיליפס "הבטיח את עתידו" לסנדרלנד לקראת עונת 2002/03, אם כי מאוחר יותר אישר שביקש לעבור באוגוסט. המנג'ר פיטר ריד החתים את החלוצים טורה אנדרה פלו ומרקוס סטיוארט, והזהיר את פיליפס שהוא כבר לא הבחירה האוטומטית. פיליפס פתח ב-32 מתוך 38 משחקי הליגה, אך כבש רק 6 שערים והמועדון ירד ליגה עם ארבעה ניצחונות בלבד ושיא שלילי דאז של 19 נקודות ו-21 שערים. בקשת העברה נוספת נדחתה בינואר, אך בסוף העונה אישר פיליפס כי הצורך של המועדון לצמצם את הוצאותיו לאור הירידה גרם לכך שהוא יעזוב. הוא שיחק 235 משחקים במדי סנדרלנד וכבש 130 שערים, ממוצע של יותר משער לכל שני משחקים.
קריירת מועדונים > סאות'המפטון

באוגוסט 2003, בעקבות הירידה של סנדרלנד, עבר פיליפס לסאות'המפטון תמורת 3.25 מיליון ליש"ט וחתם על חוזה לארבע שנים, תוך קיצוץ ניכר בשכרו.
הוא ערך את הופעת הבכורה שלו ב-16 באוגוסט, עלה מהספסל וכבש בנגיחה מרחוק בתיקו 2–2 עם לסטר סיטי. השער הבא שלו היה בווייט הארט ליין ב-20 בספטמבר מול טוטנהאם הוטספר. לאחר מכן הוא כבש את שער השוויון בתיקו 1–1 עם מועדון כדורגל סטיאווה בוקרשט בסיבוב הראשון של עונת 2003/2004 בגביע אופ"א. בשבת שלאחר מכן ספג פיליפס כרטיס אדום בסיום ההפסד 0–1 למידלסברו, לאחר שבעט במגן היריבה פרנק קודרו.
פיליפס לא הצליח להבקיע במשך יותר משלושה חודשים, עד שכבש את שערו הרביעי בניצחון 2–1 על לידס יונייטד ב-17 בינואר 2004. לאחר מכן הוא נכנס לכושר כיבושים והבקיע עשרה שערים בארבעת החודשים האחרונים של העונה, כולל צמדים מול מנצ'סטר יונייטד, וולברהמפטון וונדררס ומנצ'סטר סיטי. פיליפס סיים את עונת 2003/2004 עם 13 שערים ב-37 הופעות.
אף על פי שממרץ עד דצמבר 2004 שיחק פיליפס תחת ארבעה מאמנים (גורדון סטראכן, פול סטרוק, סטיב ויגלי והארי רדנאפ), פילפס הצליח להבקיע באופן קבוע בשיתוף פעולה עם ההחתמה החדשה פיטר קראוץ'. הוא כבש עשרה שערי ליגה בעונת 2004/2005, כולל צמד בתיקו 3–3 עם פולהאם ב-5 בינואר, אך למרות זאת סיימה הקבוצה בתחתית הטבלה וירדה ליגה לאחר 27 שנים. ב-29 ביוני 2005 עזב פיליפס את סאות'המפטון לאחר שנתיים ו-22 שערי ליגה, וחתם באסטון וילה מיליון ליש"ט.
קריירת מועדונים > אסטון וילה

פיליפס חתם על חוזה לשנתיים באסטון וילה מיליון ב-29 ביוני 2005, וכבש לאחר ארבע דקות בלבד בהופעת הבכורה שלו, תיקו 2–2 עם בולטון וונדררס. פיליפס חלק את עמדות ההתקפה עם חואן פאבלו אנחל ומילאן בארוש, אך מחלה ופציעות נוספות שיבשו את העונה שלו, בה כבש רק חמישה שערים. הוא פתח את עונת 2006/07 בווילה, אך ב-22 באוגוסט חתם בווסט ברומיץ' אלביון מהפוטבול ליג צ'מפיונשיפ תמורת 700,000 פאונד.
קריירת מועדונים > וסט ברומיץ' אלביון

פיליפס חתם בווסט ברומיץ' אלביון למרות התעניינות חזקה מסנדרלנד, שם מונה שותפו לשעבר ניאל קווין ליו"ר ולמנג'ר. הוא ציין את חוסר הרצון להעביר את משפחתו ואת ביתו בפעם השלישית בתוך שלוש שנים כגורם מרכזי בהחלטתו להישאר. הוא כבש 22 שערים בעונתו הראשונה בווסט ברום, כולל שני שלושערים בניצחונות 5–1 על איפסוויץ' טאון ו-7–0 על בארנסלי במחזור האחרון של העונה הסדירה. פיליפס כבש צמד במשחק הראשון של חצי גמר הפלייאוף מול וולברהמפטון וונדררס ונגח את השער היחיד במשחק השני כדי להבטיח את העלייה לגמר, בו הפסידה 0–1 לדרבי קאונטי.
הוא החמיץ שישה שבועות בעונת 2007/08 בשל פציעה בברך מתחילת נובמבר, אך חזר לכבוש עם שובו וזכה בשחקן חודש דצמבר בצ'מפיונשיפ. פיליפס, שתואר על ידי מנג'ר וסט ברומיץ' טוני מובריי כ"כובש שערים טבעי", כבש את שערו ה-200 בליגה בתיקו 1–1 עם קריסטל פאלאס ב-13 במרץ 2008. למשחק האחרון של העונה, בחוץ מול קווינס פארק ריינג'רס, התחפשו אוהדי וסט ברומיץ' לגיבורי עד לכבוד פיליפס, שזכה לכינוי "סופר קוו". הקבוצה ניצחה 2–0 ועלתה לפרמייר ליג כאלופה. פיליפס זכה בפרסים רבים במהלך העונה, כולל שחקן השנה של מועדון האוהדים של וסט ברומיץ' ושל המועדון עצמו, לאחר שכבש 24 שערים מ-30 פתיחה וסיים כסגן מלך השערים. הוא נבחר לשחקן השנה בטקס פרסי הפוטבול ליג השנתי ולקבוצת השנה בליגה.
קריירת מועדונים > ברמינגהאם סיטי

כאשר חוזהו עם וסט ברומיץ' הסתיים בסוף עונת 2007/08 הציע המועדון לפיליפס חוזה לשנה עם שנה נוספת אם ירשום לפחות 19 הופעות ליגה. הוא דחה את ההצעה והעדיף לחתום על חוזה לשנתיים בברמינגהאם סיטי שירדה מהפרמייר ליג. הוא ערך את הופעת הבכורה שלו במחזור הראשון של עונת 2008/09 מול שפילד יונייטד, לאחר שעלה מהספסל וכבש בתוספת הזמן שער ניצחון 1–0. פיליפס המשיך לכבוש עם שערים בשני משחקיו הבאים, נגד סאות'המפטון ובארנסלי, וכבש נגד רדינג את שער העונה של המועדון. הוא סיים העונה עם 14 שערים בכל המסגרות. שערו האחרון, נגד רדינג במחזור האחרון של העונה, הבטיח את חזרתה של ברמינגהאם לפרמייר ליג לאחר עונה אחת בלבד בצ'מפיונשיפ.
בגיל 36 הבין פיליפס שישחק פחות ברמה הגבוהה. בעונה בה המנג'ר אלכס מקליש הסתמך על עקביות בבחירת הקבוצה (ברמינגהאם קבעה שיא פרמייר ליג של תשעה משחקים רצופים עם אותו הרכב ושיא מועדון של 12 משחקים ללא הפסד בפרמייר ליג) הוא פתח רק פעמיים, אך נכנס כמחליף ב-17 משחקים. הוא כבש רק ארבעה שערים, אך הם הובילו ישירות לארבע נקודות, שתרמו להישג השיא של המועדון במשך יותר מ-50 שנה. נגד וולברהמפטון וונדררס הוא עלה מהספסל וכבש פעמיים בעשר הדקות האחרונות כדי לנצח את המשחק, וב-27 במרץ 2010 הוא כבש בדקה ה-92' את השער היחיד בניצחון 1–0 עד ארסנל לאחר הרחקה של בקארי סאניה, השער ה-250 שלו בקריירה.
פיליפס חתם על הארכת חוזה לשנה אחת לקראת עונת 2010/11, אך החמיץ את תחילתה בשל פציעה. הוא פתח בהרכב בחמשת המשחקים הראשונים שלו, אך התרומה הגדולה שלו הייתה בגביע הליגה. מול מועדון הפוטבול ליג הראשונה ברנטפורד כבש פיליפס שער שוויון בתוספת הזמן וכבש את הבעיטה שלו בדו-קרב הפנדלים, בו עלתה ברמינגהאם לרבע הגמר. הקבוצה הגיעה לגמר, ופיליפס זכה בגביע הראשון שלו, אם כי לא שותף בניצחון על הפייבוריטית ארסנל 2–1. ברמינגהאם סיימה במקום ה-18 וירדה לצ'מפיונשיפ, ופיליפס היה אחד מהשחקנים שעזבו את המועדון לאחר שתוף חוזהו פג.
קריירת מועדונים > בלקפול

ב-10 ביולי 2011 פיליפס חתם על חוזה לשנה בבלקפול ממפוטבול ליג צ'מפיונשיפ. ב-14 באוגוסט הוא כבש את שני השערים של בלקפול בניצחון 2–1 על פיטרבורו יונייטד בהופעת הבכורה שלו בבית. הוא כבש צמד נוסף כמה ימים לאחר מכן, כולל שער שוויון בדקה האחרונה, בתיקו 2–2 מול ברייטון אנד הוב אלביון. ב-5 בנובמבר כבש פיליפס את השער היחיד במשחק מול מילוול, שלוש דקות לאחר שנכנס כמחליף. בחמישה משחקים בינואר ופברואר 2012, הוא עלה מהספסל וכבש שערי שוויון בשלושה משחקי ליגה, בשניים מהם המשיכה בלקפול לנצח. בפעם הראשונה בה פתח מזה שלושה חודשים, בסיבוב הרביעי של גביע ה-FA מול שפילד ונסדיי, הוא כבש בעיטת עונשין בדקה ה-93' וכפה משחק גומלין. פיליפס סיים את העונה כמלך השערים של המועדון, עם 17 שערים בכל המסגרות, וזכה בשער העונה על שער השוויון שלו מול קארדיף סיטי, שתואר באובזרבר כ"הקפצה מקסימה שהענישה את (השוער) דייוויד מרשל על האיגרוף הקצר. פיליפס הוריד את הכדור על חזהו, התמקם וכבש במיומנות ודיוק מעולים".
פיליפס מימש את האופציה להארכת חוזהו בבלקפול לשנה נוספת, אך כבש רק פעמיים ב-18 הופעות לפני שעבר עם המאמן איאן הולוואי לקריסטל פאלאס.
קריירת מועדונים > קריסטל פאלאס

ביום האחרון של חלון ההעברות של ינואר 2013 חתם פיליפס בהשאלה לקריסטל פאלאס מהצ'מפיונשיפ עד סוף עונת 2012/13. הוא ערך את הופעת הבכורה שלו כשנכנס במחצית הניצחון 2–1 על צ'רלטון את'לטיק, ועזר במהפך של קבוצתו שפיגרה 0–1 לפני שעלה. הוא כבש את שער הבכורה שלו בפאלאס במשחק הבא, נגד קבוצתו לשעבר ווטפורד בוויקארג' רואד. פאלאס פיגרה 0–2 כשעלה מהספסל חצי שעה לסיום, אך פיליפס כבש את שער השוויון והמשחק נגמר בתיקו 2–2. השלושער של פיליפס תוך שמונה דקות משני צידי המחצית בניצחון 4–2 על האל סיטי, הפך אותו לכובש המבוגר ביותר בתולדות פאלאס בגיל 39 שנים ו-7 חודשים. זהו גם השלושער המהיר ביותר של המועדון אי פעם בליגה, ועבר את השיא הקודם של דאגי פרידמן, 11 דקות בניצחון 5–0 על גרימסבי טאון בדיוק 17 שנים לפני כן. ב-27 במאי הוא נכנס כמחליף בגמר הפלייאוף, כבש פנדל בהארכה והבטיח את העלייה של פאלאס לפרמייר ליג על חשבון ווטפורד.
ב-20 ביולי 2013 חתם פיליפס במועדון בחוזה לשנה, אך ב-31 בדצמבר 2013 הודיעה קריסטל פאלאס כי הוא יעזוב את המועדון בהסכמה הדדית בינואר.
קריירת מועדונים > לסטר סיטי

ב-15 בינואר 2014 חתם פיליפס בלסטר סיטי על חוזה עד תום העונה. החלוץ ערך את הופעת הבכורה שלו ב-18 בינואר 2014 מול לידס יונייטד והחליף את ג'יימי ורדי, ועזר ליצור את שער הניצחון במשחק. ב-1 בפברואר 2014 כבש פיליפס את שערו הראשון במועדון מול בורנמות'. השער השני של פיליפס בלסטר, והראשון שלו בבית, הגיע בניצחון 3–1 על קבוצתו לשעבר בלקפול ב-15 במרץ. ב-28 באפריל הוא הודיע על כוונתו לפרוש מכדורגל בתום עונת 2013/14. לאחר שלסטר הבטיחה את אליפות הצ'מפיונשים, פיליפס שיחק את משחקו האחרון בקריירה במשחק האחרון של העונה מול דונקסטר רוברס ב-3 במאי 2014, והוחלף בדקה ה-65'.
קריירת אימון > לסטר סיטי

לאחר פרישתו הוצע לפיליפס תפקיד אימון, והוא נשאר בלסטר כעוזר מאמן בעונה הראשונה של המועדון בפרמייר ליג.
קריירת אימון > דרבי קאונטי

ב-17 בספטמבר 2015 מונה פיליפס לעוזרו של פול קלמנט בדרבי קאונטי.
קריירת אימון > סטוק סיטי

ביוני 2018 מונה פיליפס למאמן סטוק סיטי, לצד גארי רואט. הוא עזב את סטוק ב-8 בינואר 2019.
קריירת אימון > סאות' שילדס

ב-16 בינואר 2022 מונה פיליפס למנג'ר סאות' שילדס מהפרמייר ליג הצפונית. למרות היותה פייבוריטית לזכייה בליגה, סיימה סאות' שילדס במקום השני והפסידה בחצי גמר הפלייאוף לוורינגטון טאון בעונתו הראשונה של פיליפס כמאמן.
פיליפס הבטיח את העלייה בעונתו השנייה במועדון, והבטיח את האליפות שני משחקים לסיום העונה עם ניצחון 1–0 על וויטבי טאון. הוא עזב את המועדון בהסכמה הדדית ב-22 באפריל 2023.
קריירה בינלאומית

בין אפריל 1999 לפברואר 2002 רשם פיליפס שמונה הופעות במדי אנגליה, אך לא כבש. הוא זומן לראשונה על ידי קווין קיגן למשחק ידידות בהונגריה.
פיליפס נבחר על ידי קיגן כחלק מסגל אנגליה ליורו 2000, אך הוא לא שותף בו.
בהופעתו האחרונה באנגליה הוא נכנס במחצית במשחק ידידות מול הולנד ב-13 בפברואר 2002.
חיים אישיים

פיליפס נשוי לג'ולי ויש להם ארבעה ילדים.
בן דודו של פיליפס נשוי לפוליטיקאית הלייבור ג'ס פיליפס החברה בארגון "ידידי ישראל של מפלגת הלייבור".
סטטיסטיקות קריירה

| קבוצה | עונה | ליגה | ליגה> הופעות | ליגה> שערים | גביע ה-FA> הופעות | גביע ה-FA> שערים | גביע הפוטבול ליג> הופעות | גביע הפוטבול ליג> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- |
| ווטפורד | 1994/95 | הליגה הראשונה | 16 | 9 | 0 | 0 | 0 | 0 | — | — | 16 | 9 |
| ווטפורד | 1995/96 | הליגה הראשונה | 27 | 11 | 2 | 0 | 2 | 1 | — | — | 31 | 12 |
| ווטפורד | 1996/97 | הליגה השנייה | 16 | 4 | 0 | 0 | 0 | 0 | 2 | 0 | 18 | 4 |
| ווטפורד | סה"כ | סה"כ | 59 | 24 | 2 | 0 | 2 | 1 | 2 | 0 | 65 | 25 |
| סנדרלנד | 1997/98 | הליגה הראשונה | 43 | 29 | 2 | 4 | 0 | 0 | 3 | 2 | 48 | 35 |
| סנדרלנד | 1998/99 | הליגה הראשונה | 26 | 23 | 1 | 0 | 5 | 2 | — | — | 32 | 25 |
| סנדרלנד | 1999/2000 | פרמייר ליג | 36 | 30 | 2 | 0 | 0 | 0 | — | — | 38 | 30 |
| סנדרלנד | 2000/2001 | פרמייר ליג | 34 | 14 | 4 | 2 | 4 | 2 | — | — | 42 | 18 |
| סנדרלנד | 2001/2002 | פרמייר ליג | 37 | 11 | 1 | 1 | 1 | 1 | — | — | 39 | 13 |
| סנדרלנד | 2002/2003 | פרמייר ליג | 32 | 6 | 4 | 3 | 0 | 0 | — | — | 36 | 9 |
| סנדרלנד | סה"כ | סה"כ | 208 | 113 | 14 | 10 | 10 | 5 | 3 | 2 | 235 | 130 |
| סאות'המפטון | 2003/2004 | פרמייר ליג | 34 | 12 | 1 | 0 | 0 | 0 | 2 | 1 | 37 | 13 |
| סאות'המפטון | 2004/2005 | פרמייר ליג | 30 | 10 | 4 | 2 | 2 | 1 | — | — | 36 | 13 |
| סאות'המפטון | סה"כ | סה"כ | 64 | 22 | 5 | 2 | 2 | 1 | 2 | 1 | 73 | 26 |
| אסטון וילה | 2005/2006 | פרמייר ליג | 23 | 4 | 2 | 0 | 2 | 1 | — | — | 27 | 5 |
| וסט ברומיץ' אלביון | 2006/07 | צ'מפיונשיפ | 36 | 16 | 3 | 3 | 1 | 0 | 3 | 3 | 43 | 22 |
| וסט ברומיץ' אלביון | 2007/08 | צ'מפיונשיפ | 35 | 22 | 3 | 2 | 0 | 0 | — | — | 38 | 24 |
| וסט ברומיץ' אלביון | סה"כ | סה"כ | 71 | 38 | 6 | 5 | 1 | 0 | 3 | 3 | 81 | 46 |
| ברמינגהאם סיטי | 2008/09 | צ'מפיונשיפ | 36 | 14 | 0 | 0 | 2 | 0 | — | — | 38 | 14 |
| ברמינגהאם סיטי | 2009/10 | פרמייר ליג | 19 | 4 | 4 | 0 | 1 | 0 | — | — | 24 | 4 |
| ברמינגהאם סיטי | 2010/11 | פרמייר ליג | 14 | 1 | 4 | 2 | 2 | 1 | — | — | 20 | 4 |
| ברמינגהאם סיטי | סה"כ | סה"כ | 69 | 19 | 8 | 2 | 5 | 1 | — | — | 82 | 22 |
| בלקפול | 2011/12 | צ'מפיונשיפ | 38 | 16 | 4 | 1 | 0 | 0 | 3 | 0 | 45 | 17 |
| בלקפול | 2012/13 | צ'מפיונשיפ | 18 | 2 | 1 | 0 | 0 | 0 | — | — | 19 | 2 |
| בלקפול | סה"כ | סה"כ | 56 | 18 | 5 | 1 | 0 | 0 | 3 | 0 | 64 | 19 |
| קריסטל פאלאס (השאלה) | 2012/13 | צ'מפיונשיפ | 14 | 6 | — | — | — | — | 2 | 1 | 16 | 7 |
| קריסטל פאלאס | 2013/14 | פרמייר ליג | 4 | 0 | 0 | 0 | 1 | 0 | — | — | 5 | 0 |
| קריסטל פאלאס | סה"כ | סה"כ | 18 | 6 | 0 | 0 | 1 | 0 | 2 | 1 | 21 | 7 |
| לסטר סיטי | 2013/14 | צ'מפיונשיפ | 12 | 2 | — | — | — | — | — | — | 12 | 2 |
| סה"כ קריירה | סה"כ קריירה | סה"כ קריירה | 580 | 246 | 42 | 20 | 23 | 9 | 15 | 7 | 660 | 282 |
סטטיסטיקות קריירה > בינלאומי

| נבחרת | שנה | הופעות | שערים |
| --- | --- | --- | --- |
|  אנגליה | 1998 | 1 | 0 |
|  אנגליה | 1999 | 2 | 0 |
|  אנגליה | 2000 | 4 | 0 |
|  אנגליה | 2001 | 1 | 0 |
|  אנגליה | 2002 | 1 | 0 |
|  אנגליה | סה"כ | 9 | 0 |
תארים > כשחקן

הליגה הראשונה של הפוטבול ליג: 1998/99
פוטבול ליג צ'מפיונשיפ: 2007/08
גביע הפוטבול ליג: 2010/11
סגנות אליפות הצ'מפיונשיפ: 2008/09
פלייאוף הצ'מפיונשיפ: 2013
אליפות הצ'מפיונשיפ: 2013/14
מלך השערים של הליגה הראשונה של הפוטבול ליג: 1997/98
שחקן החודש בפרמייר ליג: אוקטובר 1999
נעל הזהב האירופית: 1999/2000
נעל הזהב של הפרמייר ליג: 1999/2000
שחקן העונה בפרמייר ליג: 1999/2000
קבוצת העונה של ה-PFA: פרמייר ליג 1999/00, צ'מפיונשיפ 2007/08
שחקן השנה של ה-FWA, צפון-מזרח: 2000
שחקן השנה בפוטבול ליג צ'מפיונשיפ: 2007/08
תארים > כמאמן

הפרמייר ליג הצפונית: 2022/23
תוספות שיער

תוספות שיער מלאכותיות
שיער לאחר מילוי מלאכותי
תוספות שיער יכולות להיות משולבות גם בראסטות בעזרת טכניקת סריגה
תוספות שיער (שיטה להארכת שיער) הן קווצות שיער בכמויות משתנות, טבעיות או סינתטיות המתחברות לשיער הטבעי או מחליפות אותו. תוספות אלו משמשות להארכת השיער והוספת נפח, ולעיתים לקישוט השיער. תוספות שיער משמשות לעיתים כאביזר קבוע ולעיתים לאירוע חד פעמי, כמו הופעה/צילומים או חתונה. עד לשנות ה-2000 נהוג היה להשתמש בפאות וסיכות לצרכים אלו, אך בשנים האחרונות גובר השימוש בתוספות השיער במקומן, מאחר שהן מעניקות מראה יותר טבעי.
מאחר שהחיבור צריך להיות מוצמד לקרקפת, כל תוספות השיער הקבועות דורשות תחזוק ושיקום תקופתי, בהתאם לקצב צמיחת השיער.
שיטות להוספת שיער

קיימות שיטות מגוונות להארכת שיער וסוגים רבים של תוספות שיער. עד שלהי המאה ה-20 היה נפוץ השימוש בשיטת חיבור טראסים, שהם קווצות שיער המוצמדות לפיסת בד, אשר חוברו לשיער בסיכות ותופסנים (קליפסים). בהמשך התפתחו תוספות שיער קבועות יותר, הסיכות הוחלפו בדבק והטראס נגזר לחתיכות קטנות וחובר לשורש השיערה באמצעות דבקים למיניהם. שיטה זו ספגה ביקורת בשל היותה לא מספיק נסתרת ואסתטית, ואף מזיקה לשיער הטבעי. החיסרון של שיטה זו הוא החיבור המלא בדבקים שונים שהיה קשה עד בלתי אפשרי להסרה, ופגע בקווצת השיער הטבעי אליהן הודבק.
לפיכך, התפתחו שיטות אחרות להארכת שיער, כמו השחלת קווצת שיער טבעי לתוך חרוז מתכת, (לרוב אלומיניום), ובתוכו דבק מסיליקון או חומר כימי אחר. החרוז, שבתוכו נמצאה גם תוספת השיער, מושחל אל קווצת השיער הטבעי. מעצב השיער לוחץ עליו בעזרת פלייר וכך מצמיד את תוספת השיער לשיער הטבעי. החרוז קטן יותר בגודלו מחיבור הטראס בדבקים, והנזק קטן יותר מהנזק שמסב הטראס. עם זאת, החסרון של שיטת תוספות שיער זו הוא הלחץ שמפעיל החרוז על השיער הטבעי וכתוצאה מכך שובר את קווצות השיער. המשקל שלו מכביד על שורשי השיער וגורם לנשירת שיער, מה שמעלה את הצורך בחידוש תכוף של תוספות השיער.
שיטה חדישה יותר שפותחה בשנים האחרונות היא חיבורי הלחמת הקראטין. בשיטה זו החיבור הוא הקטן ביותר מבין שאר שיטות תוספות השיער, והוא מתחבר בהלחמה קרה או חמה לשיער הטבעי. חיבור הלחמת הקראטין מורכב מחלבונים ופולימרים, שאינם נושרים במגע עם מים חמים או במהלך שימוש במייבש שיער (פן). תוספות שיער אלו מוסרות רק כאשר הן באות במגע עם חומר מנטרל אשר מותז עליהן לפני הסרתן.
שיטה נוספת להוספת שיער מלאכותי היא סריגה שלו אל ראסטה. זוהי דרך טבעית שאינה כרוכה בשימוש בעזרים מלאכותיים ודבקים. הנזק היחיד לשיער הוא השבירה של השיערה במהלך הסריגה, וכמו בכל שאר השיטות, משקל התוספת המכביד על שורש השיערה ומחליש אותה.
חידוש נוסף בעולם תוספות השיער נקרא הדמיית שיער בה מחדירים לשכבת העור העליונה (אפידרמיס) פיגמנטים מדמים זקיקי שיער ובכך יוצרים אפקט מלא יותר בקרקפת דלילה.
ראו גם

ריסים מלאכותיים
שומר ראש במבצע

| --- | --- |

כרזת הסרט בעברית
 בימוי:  סטיבן בריל
 הופק בידי:  ג'אד אפאטאו   סוזן ארנולד   דונה ארקוף
 תסריט:  כריסטופר בראון, סת' רוגן 
 שחקנים ראשיים:  אוון וילסון   טרוי ג'נטיל   נייט הארטלי   דיוויד דורפמן   אלכס פרוסט   ג'וש פק   לזלי מאן
 מוזיקה:  כריסטוף בק 
 צילום:  פרד מרפי 
 מדינה:  ארצות הברית 
 חברת הפקה:  Apatow Productions 
 חברה מפיצה:  פרמונט
 שיטת הפצה:  וידאו על פי דרישה 
 הקרנת בכורה:  ארצות הברית 21 במרץ 2008
 משך הקרנה:  102 דק' 
 שפת הסרט:  אנגלית 
 סוגה:  סרט קומדיה, סרט נעורים 
 תקציב:  40 מיליון דולר
 הכנסות:  49 מיליון דולר
 הכנסות באתר מוג'ו:   drillbittaylor
 דף הסרט ב־IMDb
 
שומר ראש במבצע (באנגלית: Drillbit Taylor) הוא סרט קומדיית התבגרות אמריקאי משנת 2008 שבוים על ידי סטיבן בריל, הופק בידי סוזן ארנולד, דונה רות' וג'אד אפאטאו עם תסריט מאת כריסטופר בראון וסת' רוגן המבוסס על סיפור מקורי מאת ג'ון יוז (עבודת הסרט האחרונה שלו לפני מותו ב-2009). הסרט עוקב אחרי שלושה נערים מתבגרים ששוכרים שומר ראש במטרה להתגונן מפני בריונים.
עלילה

ביום הראשון של התיכון, וייד וראיין עדים להתקפה של שני בריונים, פילקינס ורוני, שתוקפים את אמיט ודוחפים אותו לתוך הלוקר שלו. וייד מנסה למנוע מהשניים להמשיך לתקוף את אמיט ומתערב, אך בסופו של דבר פיליקנס ורוני עוברים לתקוף את וייד וראיין. לאחר מכן, אמיט מתיידד עם וייד, אך מתקשה להסתדר עם ראיין.
בעקבות כך, השלושה מפרסמים מודעה באינטרנט על כך שהם מחפשים שומר ראש, ולאחר שנפגשו עם כמה יוצאי צבא ומאבטחים בכירים, הם בוחרים לבסוף בדרילביט טיילור, היחיד שעמד בתקציב שלהם.
דרילביט מתיימר להיות מומחה לחימה מוסמך, אך בפועל מדובר בקבצן חסר בית שמתכנן לשדוד אותם ולהשתמש בכסף בקניית כרטיס טיסה לקנדה. דרילביט מנסה לגרום לבנים לא לחתור לאלימות ולנסות למצוא כמה תחומי עניין משותפים, ראיין מאתגר את פילקינס לבאטל ראפ אך נסחף ומשפיל אותו, ובסופו של דבר וייד חוטף אגרוף לאחר שהוא מתעמת עם פילקינס, תוך כדי שהוא מתנסה באחת הטקטיקות שדרילביט הציע לו. הבנים כועסים על כך שמה שדרילביט מלמד אותם לא מסייע להם באמת, לכן דרילביט מחליט לעבור להיות קרוב יותר אליהם ולהסתנן לבית הספר שלהם כמורה מחליף. בחדר מורים הוא פוגש מורה בשם ליסה, והשניים מתחילים קשר רומנטי.
בנסיעה בבית ספר, רוני ואמו מבחינים בדרילביט מתקלח על החוף ואמו מסבירה לו מי הוא באמת. רוני מספר את זה לפילקינס והאחרון מכה את דרילביט בבית ספר. מאוחר יותר, בביתו של וייד, חבריו ההומלסים של דרילביט שודדים את ביתו של וייד, ודרילביט נאלץ להתוודות מי הוא באמת, ומספר ששמו האמיתי הוא בוב. הבנים מפטרים את דרילביט. דרילביט מצליח להחזיר את הציוד הגנוב מאוחר יותר, לפני שאמא של וייד ושאר המשפחה יחזרו. הבנים ופילקינס נמצאים בפגישה אצל מנהל בית הספר בנוכחות ההורים של שלושת הבנים, פילקינס מצליח להעמיד פנים והוא יוצא ללא פגע או עונש. לאחר מכן, פיליקנס מעליב את ברוק, בחורה שוייד מאוהב בה, ובתגובה וייד מאתגר את פילקינס לקרב. אמיט לא מסכים לעזור לראיין ולוייד לאחר שהראשון מעליב אותו.
וייד וראיין מתאמנים לקראת הקרב שלהם נגד פילקינס. הם מגיעים למסיבה בביתו ובהתחלה מפילים אותו, אך הוא מתגבר עליהם. הקרב שהחל ברחבי הבית, התגלגל לחצר. אמיט חוזר במפתיע וכמעט ומצליח להכניע את דרילביט, אך רוני מתערב ומכניע אותו. דרילביט מופיע במפתיע ופילקינס מכה אותו, דרילביט מסרב להגיב כי הוא חושב שפילקינס קטין. אך אז מתברר שזה לא כך, ודרילביט מכניע את פילקינס בקלות ובמהירות. פילקינס מתאושש מהמכות שחטף מדרילביט, וכשהוא מתעורר הוא משליך חרב סמוראי על וייד וראיין, אך דרילביט תופס את החרב אך מאבד חלק מהזרת שלו תוך כדי כך.
פילקינס נשלח חזרה להוריו שגרים בהונג קונג. וייד אוזר אומץ ומזמין את ברוק לצאת איתו, וראיין מקבל את אמיט כידיד. דרילביט נשלח לכלא אך משוחרר אחרי שלושה שבועות מתאחד עם ליסה והבנים.
בסצנה שאחרי הכתובית שואל דרליביט (שכעת הוא אח בבית ספר) ילד עם אף מדמם אם הוא זקוק לשומר ראש.
דמויות

| שחקנים | דמויות | אודות |
| --- | --- | --- |
| אוון וילסון | דרילביט טיילור | קבצן חסר בית, שומר הראש של אמיט, ראיין, ווייד |
| לזלי מאן | ליסה זאצ'י | מורה בבית הספר שמתחילה לצאת עם דרילביט |
| נייט הארטלי | וייד דרנן | גבוה בעל משקפיים, מאוהב בברוק |
| טרוי ג'נטיל | ראיין "טי-דוג" אנדרסון | חברו הטוב ביותר של וייד, חובב ראפ והיפ הופ |
| דיוויד דורפמן | אמיט אוסטרהאוס | גיק, מתיידד לווייד ולראיין |
| אלכס פרוסט | טרי פילקינס | נער אלים שהוריו חיים בהונג קונג ובעקבות כך הוא חי לבדו |
| ג'וש פק | רוני | חברו של פילקינס ושותפו להתעללויות |
| דני מקברייד | דון |  |
| סטיבן רוט | המנהל דופלר | מנהל בית הספר |
| ליסה אן וולטר | דולורס |  |
| בת' ליטלפורד | ברברה |  |
| ואלרי טיאן | ברוק | הנערה בה וייד מתאהב |
בנוסף, ישנם הופעות קמע הכוללות את הסטנדאפיסטים קווין הארט וליסה למפנלי, במאי הסרט, סטיבן בריל, וה"מועמדים לשומרי ראש" הכוללים את מומחה לאמנויות לחימה של צבא הגנה לישראל ואלוף המשקל הכבד של ישראל, אמיר פרץ, אלוף ה-UFC במשקל קל כבד, צ'אק לידל, ואדם בולדווין, שנותן מחווה מזלזלת לעלילת סרטו "שומר הראש שלי" משנת 1980.
תאודור ואגנר

תאודור ואגנר (בגרמנית: Theodor Wagner;‏ 6 באוגוסט 1927 – 21 בינואר 2020) היה כדורגלן אוסטרי, ששיחק בעמדת החלוץ.
ביוגרפיה

ואגנר נולד בווינה שבאוסטריה בשנת 1927, וערך את הופעת הבכורה שלו בנבחרת אוסטריה נגד שווייץ במשחק ידידות בנובמבר 1946. הוא היה חלק מהנבחרת שהגיע למקום השלישי במונדיאל 1954 שנערך בשווייץ, תוך כדי שהוא כובש שלושער ברבע גמר נגד מארחת הטורניר שווייץ, במשחק שזכור למשחק בו נכבשו כמות השערים הרבה ביותר בהיסטוריית המונדיאל. את הופעתו האחרונה ערך נגד גרמניה המערבית במשחק ידידות במרץ 1957. בסך ערך 46 הופעות וכבש 22 שערים עבור הנבחרת.
במהלך רוב הקריירה שלו שיחק ואגנר בקבוצה ואקר ויין בה ערך את הופעת הבכורה שלו בשנת 1946, ושנה אחר כך זכה עימה בדאבל מקומי. הוא גם הגיע עימה עד לגמר גביע זנטרופה של 1951, בו הפסידו לראפיד ויין. בסך ערך במדיה 292 הופעות ליגה, בהן כבש 175 שערים. בשנת 1958 עבר ואגנר ללינץ, שמשם עבר לואקר אינסברוק בה הוא סיים את הקריירה שלו.
קריירת האימון של ואגנר שנמשכה למשך עונה אחת בלבד לא הייתה מוצלחת, כאשר אימן את ואקר ויין וירד איתה לליגה השנייה. הוא גם היה גם למוכר נעליים, ועבד בעבודה זו עד 1998. ואגנר נפטר ב-21 בינואר 2020, בגיל 92.
תואר המצוינות של פיפ"א

| --- | --- |
 ענף:  כדורגל
 תאריך ייסוד:  1984
 ארגון מפעיל:  פיפ"א
 
תואר המצוינות של פיפ"א (באנגלית: FIFA Order of Merit) הוא תואר הכבוד הגבוה ביותר שמוענק על ידי פיפ"א. התואר ניתן במהלך הקונגרס השנתי של פיפ"א, אך לא מוענק בכל שנה.
מקבלי התואר הם אנשים או ארגונים שתרמו תרומה משמעותית לענף הכדורגל. למרות זאת, ישנם זוכים אשר אינם קשורים באופן ישיר לענף. לדוגמה נלסון מנדלה, אשר זכה בתואר על זה שהחזיר את דרום אפריקה לצמרת הכדורגל הבינלאומי.
מקבלי התואר > מועדונים

| 0 | 1 | 2 |
| --- | --- | --- |
|  אנגליה מועדון הכדורגל שפילד (2004) |  |  ספרד ריאל מדריד (2004) |